Kitba ta' Lorenzo Zahra Il-Knisja ta' San Nikola tar-Rikasoli Il-Forti Ricasoli kien inbena u tlesta fi żmien Nicola Cottonre li kien Gran Mastru ta' Malta. Imma f'nofs il-fortizza kienet inbniet knisja u din ġiet iddedikata lil San Nikola. Naturalment il-knisja saret biex isservi lis-suldati li jieħdu ħsieb fortizza hekk kbira u meħtieġa għall-ħarsien tal-port. Sa mill-bidu tagħha kien jieħu ħsiebha sewwa saċerdot li kien Kappillan Konventwali ta' l-Ordni imma kienet tinsab fil-parroċċa ta' San Lawrenz tal-Birgu kienu għaddew ħafna kwistjonijiet ma' l-Isqof dwarha. Fil-fatt meta spiċċaw il-Kavallieri u f'Malta ġew l-Ingliżi, kienet allura tagħmel mal-parroċċa tal-Birgu sa ma twaqqfet il-parroċċa tal-Kalkara fl-aħħar snin tas-seklu 19 din il-knisja ta' San Nikola fil-parroċċa tal-Birgu allura kienet it-tieni waħda ddedikata lil dan il-qaddis tawmaturgu ta' Mira. Dan għaliex diġà fil-Birgu kien hemm knisja oħra parroċċa tal-Griegi ddedikata lill-istess San Nikola. Din ta' l-aħħar iżda nbniet il-belt il-ġdida Valletta hemm ħadet postha knisja oħra wisq akbar u wisq isbaħ li għadha sal-lum wieqfa fi Triq Merkanti. Fi żmien l-Ordni kien jieħu ħsiebha sewwa Don Gaetano DeRoboul li ħallielna wkoll fil-Biblioteka djarju ta' bosta avvenimenti ta' żmienu. Imma dan il-Kappillan ta' l-Ordni kien ħa ħsieb jammar il-knisja tal-Forti li allura kienet iddedikata lil San Nikola, bil-ħtiġijiet kollha. Fid-djarju ta' dan il-kittieb kappillan jgħidilna dwar il-wasla ta' ikona fl-1744 ta' San Nikola mogħtija mill- familja tal-kavallier Giovanni Battista Tolossenti. Huwa jgħid li l-ikona kienet trasportata b'solennitajiet kbar. Jgħid li x-xbieha ta' San Nikola kienet mirakoluża wisq u kienet meqjuma ferm ġewwa Rhodi. Jingħad li kienet saret skrizzjoni li fil-manuskritt jagħtina kopja tagħha għalkemm miktuba li ċerti kliem ftit jinqara. L-iskrizzjoni hija interessanti għax titfa' dawl fuq xbieha mirakoluża tal-qaddis, u jingħad li l-kappillan tagħha l-istess awtur tad-djarju ħalla skrizzjoni f'irħam fil-knisja. Imma b'sogħba kbira ngħid li l-istat ta' din il-knisja Ilum huwa tal-biki u sfat imneżżgħa għarwiena minn kull ma kellha. Każin Banda San Nikola IET